Sisäministeri ja ekren puheenjohtaja Mart Helme vahvistaa, että Suomella on rooli Viron hallituksen suunnitelma B:ssä. ”Suomi on aina siellä mukana. Jos se koskee Viroa, se koskee myös Suomea”, Helme sanoo.

”Työskentelemme myös suunnitelma B:n kanssa, eli sen kanssa, mitä Viro - ja ei ainoastaan Viro vaan myös toiset Baltian maat - tulevat tekemään, jos Macron on todellisuudessa puhunut totta”, Viron sisäministeri Mart Helme kertoo. lauri nurmi

Viron sisäministeri ja ekre-puolueen puheenjohtaja Mart Helme kertoo, että Viron hallitus on aloittanut turvallisuuspoliittisen varasuunnitelman laatimisen.

Viron hallitus laatii varasuunnitelman, koska se ei Helmen mukaan voi enää luottaa siihen, että läntinen puolustusliitto Nato takaa kaikissa olosuhteissa Viron alueellisen koskemattomuuden ja itsenäisyyden.

- En halua sanoa, että Macron puhuu 100-prosenttisesti totta, kun hän puhuu aivokuolleesta Natosta, mutta selvää on, että Natossa on ongelmia. Kun olemme nojanneet oman turvallisuutemme Natoon, katsomme hyvin tarkasti, mitä Natossa tapahtuu, Helme aloittaa vastauksensa Iltalehden esittämään kysymykseen.

Ranskan presidentti Emmanuel Macron kuvaili toissa viikolla Natoa aivokuolleeksi brittiläisen The Economistin haastattelussa.

- Nato pitää huippukokouksensa Lontoossa. Valmistelimme eilen [maanantaina] hallituksessa Viron kokouskantoja. Työskentelemme myös suunnitelma B:n kanssa, eli sen kanssa, mitä Viro - ja ei ainoastaan Viro vaan myös toiset Baltian maat - tulevat tekemään, jos Macron on todellisuudessa puhunut totta, Helme jatkaa vastaustaan.

Tieto on ulko- ja turvallisuuspoliittisesti erittäin merkittävä. Se on tärkeä ja merkittävä myös Suomelle.

– Meitä huolestuttaa se, mitä on tapahtumassa Lähi-idässä: Venäjän ja Turkin välinen ystävyys ja kumppanuus tai miksi ikinä haluammekaan sitä kutsua.

Epävarmuus Yhdysvaltojen antamasta turvasta

Helme kertoo, että Viron hallitus valmistelee suunnitelma B:tä yhdessä Latvian ja Liettuan kanssa. Baltian maat varautuvat yhdessä siihen, että Naton yhteisen puolustuksen pitävyydestä kaikissa olosuhteissa ei enää vallitse täyttä varmuutta.

- Emme tiedä tarkasti, mitä amerikkalaiset suunnittelevat tekevänsä. Useat ministerimme ovat hiljattain vierailleet Yhdysvalloissa. Siellä jokainen puhuu Kiinasta. Hyvin harvat pitävät yllä puhetta Venäjästä. Siellä vallitsee Kiina, Kiina, Kiina -ilmapiiri, Kaukoitä, Kaukoitä, Kaukoitä, Helme kertoo Viron hallituksen tilannearviosta.

– Me olemme huolissamme Venäjästä. Ilmaisin maanantaina hallituksen kokouksessa, että nyt meidän täytyy tehdä entistä enemmän diplomatiassamme sen selvittämiseksi, miten niin sanotut isot pojat asennoituvat. En tarkoita pelkästään Yhdysvaltoja, vaan myös brittejä, Helme painottaa.

Viroa kiinnostaa Helmen mukaan Britannian suhtautuminen Baltian maiden turvallisuuteen mahdollisen brexitin eli EU-eron jälkeen.

– Miten Britannia suhtautuu Venäjään ja millaista on maan politiikka suhteessa Baltiaan? Se on erittäin tärkeää meille. Saksassa liittokansleri Angela Merkelin aikakausi on ohi. Se on selvää. Mitä tapahtuu seuraavaksi Saksassa? Kukaan ei tiedä, kuinka paljon Merkelin ajan päättyminen muuttaa Saksan ulkopolitiikkaa, Helme huomauttaa.

Britannia on Naton Viroon sijoittaman taistelujoukon johtovaltio.

Lähentyvätkö Pariisi ja Moskova?

Helme pitää mahdollisena sitä, että Ranskan turvallisuuspoliittinen kiinnostus kohdistuu 2020-luvulla nykyistä enemmän Välimeren alueelle.

– Etsivätkö ranskalaiset läheisempää suhdetta Moskovaan? Kaikki on epäselvää, Helme kuvailee Baltian maiden vakavaa huolta turvallisuudestaan.

- Kukaan ei tiedä, mitä tapahtuu seuraavaksi. Sen takia meillä on oltava suunnitelma B, joka ei tarkoita sitä, että ajattelemme Venäjän miehittävän Viron.

Viron toisen päähallituspuolueen puheenjohtaja Helme kokee, että suomalaiset ja virolaiset todistavat nyt ”kylmän sodan jälkeisen aikakauden loppua” ja joutuvat kohtaamaan uudenlaisen ja arvaamattoman tulevaisuuden.

– Kiteytettynä meidän on ajateltava uusia turvallisuuskeinoja eli sitä, mitä teemme, jos tämä tai tuo tai jokin kolmas asia tapahtuu, Helme sanoo.

Suomella rooli Viron hallituksen suunnitelma B:ssä

Ekren puheenjohtaja Helme vahvistaa, että Suomella on rooli Viron hallituksen suunnitelma B:ssä.

- Suomi on aina siellä mukana. Jos se koskee Viroa, se koskee myös Suomea. Luulen, että Suomi on kiinnostunut siitä, että Suomenlahden eteläisillä kallioilla on riippumaton Viro, eikä Venäjän imperiumia jälleen kerran, Helme arvioi.

Venäjä on Helmen arvion mukaan aina ollut ja tulee olemaan uhka Virolle. Hän huomauttaa, että historian valossa ei pysty luotettavasti ennustamaan Viron ja Suomen tulevia kohtaloita.

- Historia ei ikinä toista tarkasti itseään.

– Virolle Venäjä on aina uhka. Uhka riippuu siitä, minkälainen hallitus Venäjällä on. On kaksi puolta: kun Venäjällä vallitsee diktatuuri ja kova hallinto, se tarkoittaa Virolle sotilaallista uhkaa. Jos Venäjällä on demokraattinen hallitus ja EU:n ja Venäjän välille tulee viisumivapaus, se merkitsee sitä, että Viro tulee venäläisten kansoittamaksi. Silloin se on virolaisille toisenlainen uhka. Suhde Venäjään tulee aina olemaan mutkikas, Helme sanoo.

Viro ei luota EU:hun puolustusunionina

Euroopan unionista ei Helmen mukaan ole Naton korvaajaksi Viron turvallisuuden takaajana.

- Emme voi laskea Euroopan unionin varaan turvallisuustakuiden tuottajana. Macronilla saattaa olla suuret unelmansa Euroopasta voimakeskuksena, mutta EU ei ole voimakeskus. Tulevaisuudessa siitä tulee jopa vähemmän voimakeskus kuin nyt. Meidän täytyy kohdata tulevaisuus: EU:sta ei tule voimakeskusta, Helme sanoo.

Ekren puheenjohtaja kertoo kannattavansa Viron EU-jäsenyyttä ja huomauttaa, että hänen epäluottamuksensa liittyy EU:n rooliin puolustuspolitiikassa.

”Nato on kriisissä”

Viron hallitus seuraa Helmen mukaan erittäin tarkasti Euroopan suurten Nato-maiden poliittista kehitystä.

– Luulen, että voimme luottaa moneen Naton jäsenmaahan, mutta emme voi varmasti tietää, millainen on Naton tulevaisuus. Ehkä kaikki menee hyvin. Natolla on aiemminkin ollut omat kriisinsä, mutta nyt Nato on kriisissä, eikä kukaan tiedä, miten Nato selviytyy kriisistään. Sen takia meidän täytyy työskennellä erittäin kovasti rakentaaksemme Virolle omia kumppanuuksia tiettyjen maiden kanssa, Helme kertoo.

Koskaan aiemmin Viron hallituksen johtava poliitikko ei tiettävästi ole sanonut julkisesti, että Viron hallitus valmistelee suunnitelma B:tä sen varalle, että Naton 5. artiklan turvatakuut eivät välttämättä suojaisi Viroa sen joutuessa hyökkäyksen kohteeksi.

Helme painottaa, että hän toivoo Naton ratkaisevan kriisinsä ja säilyvän vahvana puolustusliittona ja turvana Venäjän-uhkaa vastaan.

– Haluamme Naton olevan vahva.

– Ihmiset yhä ajattelevat, että Nato turvaa Viroa, mutta tavalliset ihmiset eivät ole poliitikkoja, Helme huomauttaa.

Ekren puheenjohtajan Helmen mielestä Viron hallituksella on suuri vastuu siinä, että uskottavan suunnitelma B:n laatiminen onnistuu Virolta ja muilta Baltian mailta.

– Onko Nato kykeneväinen täyttämään tehtäväänsä? Helme sanoo ääneen sen, mistä Viron hallitus on tähän saakka ollut diplomaattisista syistä hiljaa.

Mart Helme tapasi suomalaisia toimittajia tiistaina Viron sisäministeriössä Tallinnassa Politiikan toimittajat ry:n järjestämässä tilaisuudessa.